A BIZOTTSÁG HATÁROZATA
(2009. október 13.)
a lucernából (Medicago sativa) nyert levélkivonatnak a 258/97/EK európai parlamenti és tanácsi rendelet szerinti új élelmiszerként vagy új élelmiszer-összetevőként történő forgalomba hozatalának engedélyezéséről
(az értesítés a C(2009) 7641. számú dokumentummal történt)
(Csak a francia nyelvű változat hiteles)
(2009/826/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az új élelmiszerekről és az új élelmiszer-összetevőkről szóló, 1997. január 27-i 258/97/EK európai parlamenti és tanácsi rendeletre (1) és különösen annak 7. cikkére,
mivel:
(1)
A Viridis vállalat 2000. február 28-án Franciaország illetékes hatóságainál két, lucernából (Medicago sativa) nyert levélkivonat új élelmiszerként vagy új élelmiszer-összetevőként történő forgalomba hozatalát kérelmezte; Franciaország illetékes élelmiszer-értékelő testülete 2003. április 28-án kiadta előzetes értékelő jelentését. Jelentésében azt a következtetést vonta le, hogy további értékelésre van szükség.
(2)
A Bizottság az előzetes értékelő jelentést 2004. február 27-én az összes tagállamhoz továbbította. Egyes tagállamok kiegészítő megjegyzést fűztek hozzá.
(3)
Az L.-R.D. (Luzerne - Recherche et Développement) vállalat 2006. október 12-én átvállalta a felelősséget a kérelemért; a kérelem terjedelmét egy lucernából nyert levélkivonatra korlátozta, továbbá választ nyújtott be az előzetes értékelő jelentésre és a tagállamok által felvetett kiegészítő kérdésekre.
(4)
2008. február 11-én konzultációra került sor az Európai Élelmiszer-biztonsági Hatósággal (EFSA), amely 2009. március 13-án közzétette a diétás termékekkel, táplálkozással és allergiákkal foglalkozó tudományos testületnek az Alfalfa fehérjekoncentrátum mint élelmiszer biztonságosságáról szóló, az Európai Bizottság kérésére megfogalmazott szakvéleményét.
(5)
A szakvéleményben az EFSA arra a következtetésre jutott, hogy a lucernából (Medicago sativa) nyert fehérjekoncentrátumnak a meghatározott feltételek mellett történő javasolt felhasználása az emberi fogyasztás szempontjából biztonságos.
(6)
A tudományos értékelés alapján megállapítást nyert, hogy a lucernából (Medicago sativa) nyert fehérjekoncentrátum megfelel a 258/97/EK rendelet 3. cikkének (1) bekezdésében meghatározott feltételeknek.
(7)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A mellékletben meghatározott, lucernából (Medicago sativa) nyert fehérjekoncentrátum (a továbbiakban: termék) forgalomba hozható a Közösségben új élelmiszer-összetevőként étrend-kiegészítőkben való felhasználásra.
2. cikk
A gyártó által ajánlott napi fogyasztás adagjában található, lucernából (Medicago sativa) nyert fehérjekoncentrátum mennyisége legfeljebb 10 g lehet.
3. cikk
Az e határozattal engedélyezett új élelmiszer-összetevő megjelölése az azt tartalmazó élelmiszer címkéjén: „Lucernából (Medicago sativa) nyert fehérje” vagy „Alfalfából (Medicago sativa) nyert fehérje”.
4. cikk
E határozat címzettje a Luzerne - Recherche et Développement (L.-R.D.), Complexe agricole du Mont-Bernard, F-51000 Chalons-en-Champagne.
Kelt Brüsszelben, 2009. október 13-án.